
MCH ÉRTÉK PREDIKTÍV ÉRTÉKE VASHIÁNYBAN

Kulcsszavak: MCH; vashiány; CBC; IDA
Célkitűzés:
A kutatás célja, hogy megvizsgálja, található-e statisztikailag szignifikáns összefüggés a betegek MCH értéke és
különböző vasparaméterei között, előre mutat-e önmagában a vashiányos állapotok diagnosztizálásához, és ha
igen, milyen esetekben alkalmazható prediktív értékként.
Adatok és módszerek:
Retrospektív, adatgyűjtéses korrelációs kutatás. A vizsgálathoz szerzett adatokat a Somogy Vármegyei Kaposi
Mór Oktatókórház betegadatbázisából szereztük, az adatfelvételre 2023. július 10. és július 19. közötti időszakban
került sor. A vizsgálathoz felhasznált és keresett adatok a következők voltak: beteg életkora, neme, szérum ferritin
szintje, szérum vas szintje, MCH, MCV, beteg transzferrin szaturációja, CRP szintje, retikulocita-hemoglobin
szint. Elemszám 49 fő. A vizsgálatok során használt fő statisztikai módszer a bivariáns korreláció analízis, ami
során a Pearson-féle korrelációs együtthatót alkalmazzuk. Az eredményeket ezen felül regressziós vizsgálatnak is
alá vetjük, ami során determinációs együtthatóval ellenőrizzük a kapott eredmények pontosságát. A kapott
eredmény szignifikanciát mutat, ha a p-érték <0,05. Felhasznált informatikai szoftverek: IBM SPSS Statistics 23,
Microsoft Excel 2016.
Eredmények:
Pearson féle korrelációs állandó (r) és szignifikancia (p) értékei, a vizsgált alanyszámmal (n)
MCH és szérum vas között r=0,501, p<0,001, n=49
MCH és transzferrin telítettség között r=0,472 p<0,001 n=49
MCH és szérum ferritin között r=0,238 p=0,140 n=40
MCH és retikulocita-hemoglobin között r=0,849 p<0,001 n=49
Következtetések:
A kutatás során kigyűjtött adatokon végzett statisztikai vizsgálatok alapján arra lehet következtetni, hogy az MCH,
habár összefüggésben áll a legtöbb vasparaméterrel, önmagában még nem megbízható a vashiányos állapotok
diagnózisára. A beteg MCH értéke és szérum vas szintje közöt elmondhatjuk, közepes erősségű összefüggés
fedezhető fel. MCH és retikulocita-hgb. között szoros, egyenes arányú összefüggés vehető észre. Ferritin és MCH
között nincs korreláció. Trf.-szaturáció és MCH között közepesnél gyengébb összefüggés fedezhető fel.



